Jannik Vestergaard

Jannik Vestergaard (s. 3. elokuuta 1992 Kööpenhamina) on tanskalainen jalkapalloilija, joka edustaa Englannin mestaruussarjassa pelaavaa Leicester Cityä. Ennen Englantiin siirtymistään hän pelasi vuosina 2010–2018 Saksassa. Vasenjalkainen Vestergaard on pelipaikaltaan keskuspuolustaja. Hän on pituudeltaan 199-senttimetrinen. Hän on pelannut Tanskan A-maajoukkueessa vuodesta 2013.
Ura.
Seurajoukkueura.
Vestergaard siirtyi Brøndby IF:stä saksalaiseen TSG 1899 Hoffenheimiin vuonna 2010. Hän pelasi vuosina 2010–2011 seuran kakkosjoukkueessa 21 ottelua ja teki niissä neljä maalia. Seuran ykkösjoukkueessa Bundesliigassa Vestergaard debytoi huhtikuussa 2011 Eintracht Frankfurtia vastaan. Avausmaalinsa liigassa hän teki helmikuussa 2012 Werder Bremenin verkkoon. Parhaimmalla kaudellaan Hoffenheimissa pelatessaan, kaudella 2011–2012, Vestergaard teki Bundesliigassa kaksi maalia.
Tammikuussa 2015 Vestergaard siirtyi Bundesliigan Werder Bremeniin. Hän debytoi seuran paidassa seuraavassa kuussa Hertha BSC:iä vastaan. Kaudella 2014–2015 hän pelasi Werder Bremenin paidassa 15 ottelua tehden yhden maalin. Seuraavalla kaudella hän pelasi 33 liigaottelua ja teki kaksi maalia. Kaudet 2016–2018 Vestergaard edusti Borussia Mönchengladbachia. Ensimmäisellä kaudella hän pelasi 34 liigaottelua ja teki niissä neljä liigamaalia. Toisella kaudella tilastoihin kertyi 32 ottelua ja kolme maalia.
Kaudella 2018–2019 Vestergaard pelasi Englannin Valioliigassa Southamptonin joukkueessa 23 ottelua. Hän teki Valioliigassa ensimmäisen maalinsa kauden 2019–2020 neljännessä liigaottelussaan Manchester Unitedia vastaan elokuussa 2019. Hän pelasi kauden aikana 19 liigaottelua. Kolmannella valioliigakaudellaan hän pelasi 30 ottelua, jotka yhtä lukuun ottamatta avauskokoonpanossa, ja teki kolme maalia.
Vestergaard siirtyi Valioliigassa pelanneeseen Leicesteriin 17,6 miljoonan euron siirtosummalla kesällä 2021. Tulokaskaudellaan hän pelasi kymmenen ottelua Valioliigassa sekä kolme peliä niin Eurooppa- kuin Konferenssiliigassakin. Kaudella 2022–2023 hän pelasi Leicesterin edustusjoukkueessa vain yhdessä FA Cupin ja kahdessa liigacupin ottelussa. Kaudella 2023–2024 Leicester pelasi mestaruussarjassa, jossa Vestergaard pelasi 42 ottelua avauskokoonpanossa ja teki kaksi maalia. Leicester voitti mestaruussarjan ja nousi takaisin Valioliigaan, jossa hän pelasi kaudella 2024–2025 kaikkiaan 18 ottelua.
Maajoukkueura.
Vestergaard on edustanut Tanskaa monissa nuorten maajoukkueissa. Alle 21-vuotiaiden maajoukkueessa hän pelasi vuosina 2011–2015 peräti 28 peliä tehden neljä maalia ja toimien kapteenina vuoden 2015 EM-kilpailuissa. Tanskan miesten maajoukkueessa Vestergaard debytoi elokuussa 2013 ystävyysottelussa Puolaa vastaan. Avausmaali syntyi marraskuussa 2015 EM-jatkokarsintaottelussa Ruotsia vastaan. Tanska ei kuitenkaan selviytynyt vuoden 2016 EM-kilpailuihin. MM-kilpailuissa 2018 Vestergaard kuului Tanskan joukkueeseen mutta ei saanut peliaikaa. Vuonna 2021 järjestetyissä EM-kilpailuissa hän tuli avausottelussa Suomea vastaan vaihdosta kentälle ja oli avauskokoonpanossa lopuissa viidessä ottelussa Tanskan edetessä välieriin saakka. EM-kilpailuissa 2024 hän pelasi täydet minuutit Tanskan kaikissa neljässä ottelussa.
Vestergaard on pelannut elokuun 2025 loppuun mennessä 55 A-maaottelua, joissa hän on ollut avauskokoonpanossa 42 kertaa. Maaleja hän on tehnyt kolme, joista toisen maaliskuussa 2022 ystävyysottelussa Alankomaita ja kolmannen kesäkuussa 2024 ystävyysottelussa Norjaa vastaan.
Muuta.
Vestergaardin äiti on saksalainen, joten hän olisi voinut edustaa maajoukkuetasolla Tanskan sijaan myös Saksaa. Vestergaardin äidinisä Hans ja eno Jan Schröers ovat myös pelanneet jalkapalloa.